

### Hospodárska a sociálna rada

### Slovenskej republiky

## Ján Richter

## predseda

## Bratislava 5.1.2015

Číslo záznamu: 237/2015

**Z Á Z N A M**

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 5.1.2015**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona o odbornom vzdelávaní a príprave a o zmene a doplnení niektorých zákonov

Predkladá: MŠVVŠ SR

1. Návrh zákona, ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov a ktorým sa mení  a dopĺňa zákon č. 595/2003 Z. z. o dani z príjmov v znení neskorších predpisov

Predkladá: MH SR

Rokovanie otvoril a viedol predseda rady pán Richter, ktorý privítal členov rady a zaželal všetkým veľa zdravia a pracovných úspechov v novom roku a poďakoval sociálnym partnerom za udržanie sociálneho zmieru. Informoval, že na dnešné rokovanie boli prizvaní aj zástupcovia Klubu 500 v zmysle článku 4 odsek 8 rokovacieho poriadku. Ďalej požiadal o doplnenie programu o bod:

1. Návrh zákona, ktorým sa mení a dopĺňa zákon č. 7/2010 Z. z. o ochrane pred povodňami v znení zákona č. 180/2013 Z. z. a ktorým sa mení zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov - nové znenie

Predkladá: MŽP SR

S týmto návrhom na doplnenie programu súhlasili všetci sociálni partneri.

**K bodu 1**

Návrh zákona o odbornom vzdelávaní a príprave a o zmene a doplnení niektorých zákonov

Predmetný návrh zákona uviedol minister školstva, vedy, výskumu a športu SR pán Draxler.

Stanovisko za KOZ SR predniesol pán Kollár, ktorý uviedol, že KOZ SR nemá k návrhu zákona pripomienky. Nakoľko sa však jedná o systémové zmeny v celom procese odborného vzdelávania a prípravy s vplyvom na ďalšie dôležité právne normy KOZ SR žiadala o predloženie hodnotiacich správ implementácie zákona v ročných intervaloch /po skončení školského roka/ od spustenia systému. KOZ SR odporučila návrh zákona na ďalšie legislatívne konanie bez pripomienok.

Stanovisko za AZZZ SR predniesol pán Karlubík, ktorý uviedol, že predložený návrh zákona je pre zamestnávateľov kľúčový, podporujú ho, ale majú k nemu zásadné pripomienky. Ku konkrétnym pripomienkam sa vyjadril pán Žačko, ktorý uviedol, že treba nájsť systém ako motivovať podniky, aby sa ich čo najviac zapojilo do duálneho vzdelávania. Tiež prezentoval potrebu kompenzácie nákladov zamestnávateľom, ktorí sa do systému zapoja. Konkrétne pripomienky sú uvedené v písomnom stanovisku. Po dlhšej diskusii AZZZ SR odporučila materiál na ďalšie legislatívne konanie po zapracovaní pripomienok.

Stanovisko za RÚZ predniesol pán Jusko, ktorý poďakoval predkladateľovi za diskusie a účasť na tvorbe zákona a uviedol, že bez spolupráce so zamestnávateľmi zákon neuspeje. Prezentoval pripomienky z písomného stanoviska, odporučil materiál na ďalšie legislatívne konanie po zapracovaní pripomienok.

Stanovisko za ZMOS predniesol pán Dvonč, ktorý uviedol, že ZMOS neuplatnilo k návrhu zákona žiadne pripomienky, zavedenie duálneho systému vzdelávania v odbornom školstve považuje za správny krok. Podľa názoru ZMOS sa však predkladateľ v doložke vplyvov nedostatočne vysporiadal so zákonnou povinnosťou vyčísliť dopady na rozpočty územnej samosprávy. Navrhovaná zmena zákona o daniach z príjmov bude mať dopady na rozpočty územnej samosprávy. Uplatnením oslobodení v § 17 pre podnikateľov, ktorými môžu byť aj fyzické osoby poskytujúce praktické vyučovanie, a znížením daňového základu v § 19 zákona o daniach z príjmov sa znižuje aj výnos dane z príjmov fyzických osôb pre subjekty územnej samosprávy.

ZMOS navrhlo návrh zákona na ďalšie legislatívne konanie po zapracovaní ich pripomienky.

Za KLUB500 sa vyjadrili pp. Soták a Gregor. Poďakovali sa za možnosť zúčastniť sa rokovania HSR SR a prezentovali stanovisko, že treba urobiť novelu zákona tak, aby deti po skončení školy našli zamestnanie. Vyjadrili pripravenosť diskutovať v záujme uvedeného cieľa. V pripomienkach sa vyjadrili, že chýbajú motivačné faktory pre zamestnávateľov.

Vzhľadom k tomu, že súčasný systém sa neosvedčil a s cieľom vytvoriť podmienky na zavedenie dlhodobo udržateľného systému odborného duálneho vzdelávania na Slovensku Klub 500 navrhol:

- rešpektovať zodpovednosť štátu za vzdelávanie, zaviesť prísnu, štátom garantovanú centralizáciu odborného školstva, ktorú by kapacitne, personálne a finančne zabezpečoval štát, za plnej súčinnosti so zamestnávateľmi,

- prevzatie zodpovednosti v oblasti duálneho a odborného vzdelávania zo strany štátu za plnej súčinnosti so zamestnávateľmi za:

* overovanie spôsobilosti zamestnávateľa pre výkon duálneho vzdelávania,
* opakované overovanie spôsobilosti, prípadne jej zánik,
* posudzovanie zmluvy o duálnom vzdelávaní, učebnej zmluvy,
* účasť na tvorbe vzorových učebných plánov a vzorových učebných osnov,
* školenia, overovanie, vystavovanie potvrdení inštruktorom z radov zamestnávateľov
* posudzovanie centier odborného vzdelávania a prípravy na školách...

- zvýšiť podiel štátu na financovaní odborného vzdelávania, zvýhodniť odborné vzdelávanie s praktickou prípravou vo firmách cez vyšší normatív na žiaka tak, aby výsledný systém bol dostatočne motivačný na zapojenie zamestnávateľov do systému duálneho vzdelávania predkladaný systém nie je z pohľadu Klubu 500 dostatočne motivačný a nezabezpečí zapojenie zamestnávateľov do systému

- po dohode so zástupcami zamestnávateľov zapojenými v systéme odborného vzdelávania aj tými, ktorí majú záujem zapojiť sa do systému spracovať metodiku postupného zvyšovania podielu praktickej prípravy až na úroveň 70%, v niektorých odboroch až 80%,

- špecifikovať trvanie a časový harmonogram praxí počas kalendárneho roku,

- znížiť administratívnu náročnosť systému odborného vzdelávania,

- zadefinovať spoluprácu zamestnávateľov pri tvorbe učebných plánov a osnov,

- vypustiť z návrhov znenie, podľa ktorého by sa mali k hmotnému a finančnému zabezpečeniu žiakov ako aj organizácii praktického vyučovania vyjadrovať zástupcovia odborov a stavovských organizácií.

K pripomienkam sociálnych partnerov sa vyjadril predkladateľ, ktorý uviedol, že pri príprave zákona sa vychádzalo v ústrety požiadavkám zamestnávateľov a bol prijatý kompromisný návrh. Štát sa nebráni dávať finančné prostriedky na koordináciu systému, čo je obmedzené finančnými možnosťami. Rezort je pripravený na predkladanie hodnotiacich správ, ako bude duálne vzdelávanie nabiehať. Prezentoval možnosť a záujem diskutovať so zúčastnenými stranami do času, kým nebude návrh zákona v druhom čítaní v NR SR. Minister Richter uviedol, že treba zmeniť obsah prihlášky do sociálnej poisťovne a treba v zmluve o budúcej zmluve definovať podmienky, kedy môže zamestnanec a zamestnávateľ od zmluvy odstúpiť.

Po dlhšej diskusii boli prijaté nasledovné závery:

**Rada**

1. **súhlasí s predloženým materiálom s pripomienkami AZZZ SR a RÚZ, s upozornením, že bez zakomponovania ich pripomienok najmä v oblasti motivácie a v oblasti spravovania systému bude zákon zamestnávateľmi nevykonateľný,**
2. **KOZ SR a ZMOS súhlasia s materiálom bez pripomienok,**
3. **odporúča ho na ďalšie legislatívne konanie.**

**K bodu 2**

Návrh zákona, ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov a ktorým sa mení  a dopĺňa zákon č. 595/2003 Z. z. o dani z príjmov v znení neskorších predpisov

Predmetný návrh zákona uviedol minister hospodárstva pán Pavlis.

Stanovisko za KOZ SR predniesol pán Blahák, ktorý odporučil návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil návrh zákona zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ navrhované zmeny podporuje, ale predkladá niekoľko zásadných pripomienok s cieľom skvalitnenia zákonnej úpravy:

1. Zásadná pripomienka – vloženie nového novelizačného bodu

RÚZ  navrhla: v čl. I., vložiť nový novelizačný bod v nasledovnom znení:

„V §3, písmeno m) sa vypúšťajú slová: „pričom celkový čistý nárast pracovných miest nesmie byť menší ako 10% nových pracovných miest z priemeru za posledných 12 mesiacov, kedy bol investičný zámer doručený na ministerstvo alebo ministerstvo dopravy, ak ide o investičnú pomoc pre oblasť cestovného ruchu, nesmie však byť menší ako 40 zamestnancov“

a §4 odsek 1, písm. d) znie:

“d) „realizácia investičného zámeru vedie k vytvoreniu nových pracovných miest, ak ide o investičnú pomoc podľa § 2 ods. 1 písm. c) alebo k udržaniu existujúcich pracovných miest.“

Následne bude potrebné vhodne upraviť aj ustanovenia § 5 písm. c), § 6 písm. c) a § 7 písm.d)

Pripomienka predkladateľom akceptovaná „minimálne 40 ďalších pracovných miest“

1. Zásadná pripomienka k čl. I. – vloženie nového novelizačného bodu

RÚZ navrhla vložiť do návrhu nový novelizačný bod v nasledovnom znení:

„9. V §4 odsek 1 písm. b) sa číslo „60“ nahrádza číslom „40“

Hodnoty uvedené v odsekoch 2 a 3 bude následné potrebné primerane upraviť

Predkladateľ trvá na čísle „60“.

1. Zásadná pripomienka k čl. II, novelizačný bod číslo 3

RÚZ navrhla v uvedenom bode formulovať odsek 1 nasledovne:

„(1) Ustanovenia § 30a predpisu účinného od 1. decembra 2014 sa použijú na daňovníka, ktorému bolo od 1. decembra 2014 vydané rozhodnutie o schválení investičnej pomoci podľa osobitného predpisu,120) obsahujúce úľavu na dani; ustanovenia osobitného predpisu120j) zostanú zachované

Predkladateľ pripomienku neakceptoval.

RÚZ zobrala argumentáciu predkladateľa na vedomie a zotrvala na súhlase s materiálom s pripomienkami.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatnilo žiadne pripomienky a odporučil predložený návrh zákona na ďalšie legislatívne konanie.

**Záver:**

**Rada**

1. **súhlasí s predloženým materiálom s pripomienkami RÚZ,**
2. **KOZ SR, ZMOS a AZZZ SR súhlasia bez pripomienok,**
3. **odporúča ho na ďalšie legislatívne konanie.**

**K bodu 3**

Návrh zákona, ktorým sa mení a dopĺňa zákon č. 7/2010 Z. z. o ochrane pred povodňami v znení zákona č. 180/2013 Z. z. a ktorým sa mení zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov - nové znenie

Predmetný návrh zákona uviedol štátny tajomník Ministerstva životného prostredia pán Ferencz.

Stanovisko za KOZ SR predniesol pán Zaparanik , ktorý odporučil návrh zákona na ďalšie legislatívne konanie.

Stanovisko za AZZZ SR predniesol pán Karlubík , ktorý odporučil návrh zákona zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatnilo žiadne pripomienky a odporučil predložený návrh zákona na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 4**

Rôzne

Predseda rady požiadal o individuálne stretnutia so všetkými sociálnymi partnermi s tým, že budú listom oboznámení o termíne stretnutia.

Predseda rady poďakoval prítomným za účasť a uviedol, že  najbližšie rokovanie HSR SR sa uskutoční dňa 16.2.2015.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady